Сады Хамарыкю

Сады Хамарыкю (яп.: 浜離宮恩賜庭園 хама-рыкю: онсі тэйэн) — парк, размешчаны ў спецыяльным токійскім раёне Цюо. Знаходзіцца ў вусці ракі Суміда і акружаны ровам, запоўненым водамі Такійскага заліва. У 17 стагоддзі гэтыя землі належалі клану Такугава. Тут размяшчаліся ўгоддзі для палявання на качак, традыцыйны японскі сад перыяду Эдо і прыліўна-адліўныя сажалкі. Узровень вады ў гэтых сажалках залежыць ад паступлення марской вады з заліва. У сажалках у багацці водзіцца марская рыба. Парк быў адкрыты для наведвання 1 красавіка 1946. Поўную назву можна перакласці як «Дараваныя імператарам сады Хамарыкю». У парку ў цэнтры сажалкі Сіёры размешчаны чайны домік, у якім рэгулярна праводзіцца японская чайная цырымонія. Таксама на Новы Год у парку праводзіцца сакалінае паляванне і паказальныя выступленні майстроў айкідо. Сады ўваходзяць у спіс маляўнічых, гістарычных месцаў і прыродных помнікаў Японіі. Гісторыя У 1654 годзе малодшы брат сёгуна Іэцуны, Мацудайра Цунасігэ, кіраўнік княства Кофу, пабудаваў рэзідэнцыю на адмелі ў вусці Суміды, якую назваў Кофу Хама-ясікі (яп.: 甲府浜屋敷, «Пляжны павільён Кофу»). Пазней сын Цунасігэ, Іэнобу, стаў 6-м сёгунам, а рэзідэнцыя стала ўласнасцю сёгуната Такугава. У сувязі з гэтым назва рэзідэнцыі была зменена на Хама Готэн (яп.: 浜御殿, «Пляжны палац»). Пачынаючы з гэтага часу кожны сёгун уносіў некаторыя змены ў парк. Канчатковы свой выгляд сады прынялі пры 11 сёгуне Іэнары. Любоў да сакалінага палявання падштурхнула Іэнары на будаўніцтва «Сакалінага чайнага доміка» ў сельскім стылі, куды яго паплечнікі па паляванні маглі захадзіць прама ў паляўнічым адзенні, а таксама чайных домікаў «Ластаўка» і «Сямейная сосна». Праз сажалку перакінуты кіпарысавы мост «Оцутаэбасі», з падвеснай сеткай з гліцыній, які нагадвае па форме жураўля з распасцёртымі крыламі. Пасля рэстаўрацыі Мэйдзі афіцыйная рэзідэнцыя ў садах была ліквідавана, а з назвы прыбрана слова «палац». Вялікае землетрасенне Канто і Другая Сусветная вайна нанеслі сур'ёзную шкоду садам, але ўжо 1 лістапада 1945 года імператарская сям'я перадала паркавую тэрыторыю гораду, а да 1 красавіка 1946 года парк быў адкрыты для публікі. У 2010 годзе чайны домік «Сосна» быў адноўлены ля берагоў сажалкі, прычым для яго пабудовы выкарыстоўваліся тысячагадовыя крыптамерыі з вострава Якусіма і прымяняліся традыцыйныя тэхналогіі вырабу паперы і лакавай аддзелкі, якія з'яўляюцца нацыянальным здабыткам. Доступ у парк У парк можна патрапіць праз два масты, альбо пры дапамозе рачных трамваяў (Tokyo Cruise Ship). Парк адкрыты з 9:00 AM да 5:00 PM штодня, акрамя пераднавагодніх выхадных (з 29 снежня па 1 студзеня). Галерэя Крыніцы Літаратура Токио Моногатари ― Токио глазами токийцев. История и современность. — Токіа: Ассоциация переводчиков-русистов, 2011. — С. 60―63. — 392 с. — ISBN 978-4-89981-215-9. Спасылкі Старонка парка на сайце Асацыяцыі паркаў Вялікага Токіа * Галерэя парка * Хамарыкю на сайце Tokyo Cruise Ship *